
 Convenţie privind drepturile persoanelor cu dizabilităţi
Adunarea generală,

Evocând hotărârea acesteia 56/168 din 19 decembrie 2001 prin care stabilea un Comitet Ad-hoc, deschis participării tuturor statelor membre şi observatorilor Naţiunilor Unite, în vederea analizării propunerilor pentru o convenţie internaţională comprehensivă şi integrală de promovare şi protejare a drepturilor şi demnităţii persoanelor cu dizabilităţi, în baza unei abordări holistice în munca prestată în domeniile de dezvoltare socială, drepturile omului şi nediscriminare şi ţinând cont de recomandările Comisiei pentru Drepturile Omului şi Comisiei pentru Dezvoltare Socială,

Evocând de asemenea hotărârile relevante anterioare acesteia, dintre care cea mai recentă a fost hotărârea 60/232 din 23 decembrie 2005, precum şi hotărârile relevante ale Comisiei pentru Dezvoltare Socială şi Comisiei pentru Drepturile Omului,

Apreciind contribuţiile valoroase aduse de organizaţiile guvernamentale şi neguvernamentale şi de instituţiile naţionale pentru drepturile omului la activitatea Comitetului Ad-hoc,

1.
Îşi exprimă aprecierea acesteia faţă de faptul că s-a finalizat de Comitetul Ad-hoc elaborarea proiectului pentru Convenţia pentru Drepturile Persoanelor cu Dizabilităţi şi proiectul Protocolului Opţional la Convenţie; 

2.
Adoptă Convenţia pentru Drepturile Persoanelor cu Dizabilităţi şi Protocolul Opţional la Convenţie anexat la prezenta hotărâre care se va deschide pentru semnare la Sediul Naţiunilor Unite din New York, începând de la 30 martie 2007;

3.
Solicită statelor membre să aibă în vedere semnarea şi ratificarea Convenţiei şi Protocolului Opţional ca o prioritate şi îşi exprimă speranţa că acestea vor intra în vigoare cât mai curând;

4.
Solicită Secretarului General să asigure personalul şi facilităţile necesare pentru îndeplinirea efectivă a funcţiilor Conferinţei Statelor Parte şi ale Comitetului conform Convenţiei şi Protocolului Opţional după intrarea în vigoare a Convenţiei, precum şi pentru diseminarea informaţiilor despre Convenţie şi Protocolul Opţional;

5.
Solicită de asemenea Secretarului General să implementeze treptat standardele şi instrucţiunile pentru accesibilitatea facilităţilor şi serviciilor sistemului Naţiunilor Unite, având în vedere prevederile relevante ale Convenţiei, în special atunci când întreprinde reînnoiri;

6.
Solicită agenţiilor şi organizaţiilor Naţiunilor Unite şi invită organizaţiile guvernamentale şi neguvernamentale să depună eforturi pentru a disemina informaţiile despre Convenţie şi Protocol Opţional şi pentru a promova înţelegerea acestora; 

7.
Solicită Secretarului General să prezinte Adunării Generale, la cea de-a 62-a sesiune a acesteia un raport despre stadiul Convenţiei şi Protocolului Opţional şi implementarea prezentei hotărâri, într-un sub-articol intitulat „Convenţia pentru Drepturile Persoanelor cu Dizabilităţi”.


Anexa I

Convenţia pentru Drepturile Persoanelor cu Dizabilităţi

Preambul
Statele Părţi la prezenta Convenţie,

(a)
Evocând principiile proclamate în Carta Naţiunilor Unite în care se recunoaşte demnitatea şi valoarea inalienabilă şi drepturile egale şi inalienabile ale omului, ca fundament al libertăţii, dreptăţii şi păcii în lume,

(b)
Recunoscând faptul că în Declaraţia Drepturilor Omului şi în Convenţiile Internaţionale pentru Drepturile Omului, precum şi în Acordurile Internaţionale, Naţiunile Unite au fost de acord că orice persoană este îndreptăţită să beneficieze de toate drepturile şi libertăţile prevăzute de acestea, fără nici un de  diferenţiere,

(c)
Reafirmând universalitatea, indivizibilitatea, interdependenţa şi inter-relaţionarea tuturor drepturilor şi libertăţilor fundamentale ale omului şi necesitatea ca persoanelor cu dizabilităţi să li se garanteze dreptul de a beneficia pe deplin de acestea, fără discriminare,

(d)
Evocând Acordul Internaţional referitor la Drepturile Economice, Sociale şi Culturale, Acordul Internaţional privind Drepturile Civile şi Politice, Convenţia Internaţională privind Eliminarea Tuturor Formelor de Discriminare Rasială, Convenţia Internaţională privind Eliminarea Tuturor Formelor de Discriminare împotriva Femeilor, Convenţia împotriva Torturii şi a altor Tratamente Rele, Crude, Inumane sau Degradante sau Pedepse, Convenţia pentru Drepturile Copilului şi Convenţia Internaţională pentru Protejarea Drepturilor Tuturor Muncitorilor Emigranţi şi ale Membrilor Familiilor acestora,

(e)
Recunoscând faptul că dizabilitatea este un concept recent apărut şi că ea rezultă din interacţiunea dintre persoanele cu deficienţe şi barierele de atitudine şi mediu care împiedică participarea lor deplină şi eficientă în societate în condiţii de egalitate cu ceilalţi,

(f)
Recunoscând importanţa principiilor şi îndrumărilor cuprinse în Programul Mondial de Acţiune privind Persoanele cu Dizabilităţi şi în Regulile Standard privind Egalizarea Şanselor pentru Persoanele cu Dizabilităţi şi influenţa lor în promovarea, formularea şi evaluarea politicilor, planurilor, programelor şi acţiunilor la nivel naţional, regional şi internaţional vizând continuarea egalizării şanselor persoanelor cu dizabilităţi, 
(g)
Subliniind importanţa asimilării problemelor dizabilităţii ca parte integrantă a strategiilor relevante ale dezvoltării durabile,

(h)
Recunoscând de asemenea faptul că discriminarea oricărei persoane pe criterii de dizabilitate este o încălcare a demnităţii şi valorii inalienabile ale omului,

(i)
Recunoscând, pe de altă parte, diversitatea persoanelor cu dizabilităţi,

(j)
Recunoscând necesitatea de a promova şi proteja drepturile omului pentru toate persoanele cu dizabilităţi, inclusiv pentru cele care au nevoie de mai mult suport,

(k)
Preocupate de faptul că, în ciuda acestor instrumente şi responsabilităţi diverse, persoanele cu dizabilităţi continuă să se confrunte cu bariere în participarea lor ca membri egali ai societăţii, precum şi cu violări ale drepturilor omului, peste tot în lume, 
(l)
Recunoscând importanţa cooperării internaţionale pentru îmbunătăţirea condiţiilor de viaţă ale persoanelor cu dizabilităţi în toate ţările, în special în ţările în curs de dezvoltare,

(m)
Recunoscând contribuţiile valoroase – existente şi de perspectivă – aduse de persoanele cu dizabilităţi la bunăstarea generală şi la diversitatea comunităţilor din care fac parte, precum şi faptul că promovarea deplinului exerciţiu al drepturilor omului şi al libertăţilor fundamentale pentru persoanele cu dizabilităţi vor avea ca rezultat întărirea sentimentului lor de apartenenţă şi dezvoltarea semnificativă în plan uman, social şi economic ale societăţii, precum şi eradicarea sărăciei,
(n)
Recunoscând importanţa, pentru persoanele cu dizabilităţi, a autonomiei personale şi a independenţei, inclusiv a libertăţii de decizie,
(o)
Având în vedere faptul că persoanele cu dizabilităţi ar trebui să aibă posibilitatea să se implice activ în procesele de luare a deciziilor, în elaborarea de politici şi programe, inclusiv a celor care-i privesc în mod direct, 
(p)
Preocupate de condiţiile dificile cu care se confruntă persoanele cu dizabilităţi supuse unor forme multiple sau agravate de discriminare pe criterii de rasă, culoare, sex, limbă, religie, sau opinii politice ori de alt fel, origine naţională, etnică, indigenă sau socială, proprietate, naştere, vârstă sau alt statut, 

(q)
Recunoscând faptul că femeile şi fetele cu dizabilităţi sunt expuse adesea unui risc mai mare, atât în familie, cât şi în afara acesteia, la violenţă, vătămare sau abuz, neglijare sau lipsa îngrijirilor, maltratare sau exploatare,

(r)
Recunoscând faptul că minorii cu dizabilităţi ar trebui să se bucure pe deplin de toate drepturile şi libertăţile fundamentale ale omului, în condiţii de egalitate cu ceilalţi copii, şi reamintind obligaţiile pe care şi le-au asumat în acest scop Statele Părţi la Convenţia pentru Drepturile Copilului,

(s)
Subliniind necesitatea de a integra principiul egalităţii sexelor în toate eforturile de promovare a deplinului exerciţiu al drepturilor şi libertăţilor fundamentale ale omului de către persoanele cu dizabilităţi,

(t)
Accentuând faptul că majoritatea persoanelor cu dizabilităţi trăiesc în condiţii de sărăcie şi, în acest sens, recunoscând necesitatea esenţială de a rezolva impactul negativ al sărăciei asupra persoanelor cu dizabilităţi,

(u)
Conştiente că o protecţie autentică a persoanelor cu dizabilităţi presupune condiţii de pace şi securitate bazate pe o deplină adeziune la scopurile şi principiile Cartei Naţiunilor Unite şi pe respectarea instrumentelor drepturilor omului aplicabile, în special, în caz de conflict armat sau ocupaţie străină,
(v)
Recunoscând importanţa accesibilităţii la mediul fizic, social, economic şi cultural, la sănătate şi educaţie şi la informare şi comunicare, pentru a da posibilitatea persoanelor cu dizabilităţi să se bucure pe deplin de toate drepturile şi libertăţile fundamentale ale omului,

(w)
Realizând faptul că individul, având îndatoriri faţă de alţi indivizi şi faţă de comunitatea căreia îi aparţine, are responsabilitatea de a lupta pentru promovarea şi respectarea drepturilor recunoscute în Legislaţia Internaţională privind Drepturile Omului,
(x)
Convinse că familia este celula de bază a societăţii şi  fundamentală a societăţii şi are dreptul să fie protejată de societate şi stat, şi că persoanele cu dizabilităţi şi membrii familiilor lor ar trebui să primească protecţia şi asistenţa necesară pentru a da posibilitatea familiilor să contribuie la exercitarea deplină şi egală a drepturilor persoanelor cu dizabilităţi,

(y)
Convinse de faptul că o convenţie internaţională cuprinzătoare şi integrantă de promovare şi protecţie a drepturilor şi demnităţii persoanelor cu dizabilităţi va aduce o contribuţie semnificativă la redresarea dezavantajului social profund al persoanelor cu dizabilităţi şi va promova participarea acestora în domeniile: civil, politic, economic, social şi cultural cu şanse egale, atât în ţările în curs de dezvoltare, cât şi în cele dezvoltate,

Au hotărât următoarele:


Articolul 1
Scop
Scopul prezentei Convenţii este cel de a promova, proteja şi asigura exercitarea deplină şi egală  a tuturor drepturilor şi libertăţilor fundamentale ale omului de către toate persoanele cu dizabilităţi şi de a promova respectul pentru demnitatea inalienabilă a acestora.

Persoanele cu dizabilităţi sunt acele persoane care au deficienţe fizice, mintale, intelectuale sau senzoriale de durată care, în interacţiune cu diverse bariere pot îngrădi participarea deplină şi efectivă a acestora în societate, pe baze egale cu ceilalţi.


Articolul 2
Definiţii
În sensul prezentei Convenţii: 

„Comunicare” include limbaje, afişare de text, Braille, comunicare tactilă, imprimare cu corp mare de literă, multimedia accesibile, precum şi modalităţi de exprimare în scris, audio, în limbaj simplu, cititor uman şi moduri augmentative şi alternative, mijloace şi formate de comunicare, inclusiv informaţie accesibilă şi tehnologie de comunicare; 
„Limbaj” include limbajele vorbite şi ale semnelor şi alte forme de limbaje non-verbale;

„Discriminare pe criterii de dizabilitate” înseamnă orice diferenţiere, excludere sau restricţie pe criterii de dizabilitate, care are ca scop sau efect subminarea sau anularea, recunoaşterea, beneficiului sau exercitării, în condiţii de egalitate cu ceilalţi, a tuturor drepturilor şi libertăţilor fundamentale ale omului în domeniul politic, economic, social, cultural, civil sau în orice alt domeniu. Termenul include toate formele de discriminare, inclusiv refuzul de a asigura o amenajare rezonabilă;

„Adaptare rezonabilă” înseamnă modificarea şi ajustările necesare şi adecvate, care nu impun un efort disproporţionat sau nejustificat, atunci când este necesar într-un caz particular, pentru a permite persoanelor cu dizabilităţi să se bucure sau să-şi exercite, în condiţii de egalitate cu ceilalţi, toate drepturile şi libertăţile fundamentale ale omului;

„Proiectare Universală” înseamnă proiectarea produselor, mediului, programelor şi serviciilor, de aşa manieră, încât să poată fi utilizate de către toate persoanele, pe cât este posibil, fără să fie nevoie de o adaptare sau de o proiectare specializate. „Proiectarea Universală” nu va exclude dispozitivele asistive pentru anumite grupuri de persoane cu dizabilităţi, atunci când este nevoie.


Articolul 3
Principii generale
Principiile prezentei Convenţii vor fi:

(a)
Respectarea demnităţii inalienabile, a autonomiei individuale, inclusiv a libertăţii de a face propriile alegeri, şi a independenţei persoanelor;

(b)
Nediscriminarea;

(c)
Participarea şi integrare efectivă în societate;

(d)
Respectul pentru diferenţă şi acceptarea persoanelor cu dizabilităţi ca parte a diversităţii umane şi a umanităţii;

(e)
Egalitatea de şanse;

(f)
Accesibilitatea;

(g)
Egalitatea între bărbaţi şi femei;

(h)
Respectul pentru capacităţile în evoluţie ale copiilor cu dizabilităţi şi respectul pentru dreptul la proprie identitate al copiilor cu dizabilităţi.


Articolul 4
Obligaţii generale
1. Statele Părţi se angajează să asigure şi să promoveze exercitarea deplină a tuturor drepturilor şi libertăţilor fundamentale ale omului pentru toate persoanele cu dizabilităţi, fără nici un fel de discriminare pe criterii de dizabilitate. În acest scop, Statele Părţi se angajează:

(a)
Să adopte toate măsurile adecvate legislative, administrative şi de altă natură pentru implementarea drepturilor recunoscute prin prezenta Convenţie;

(b)
Să ia toate măsurile corespunzătoare, inclusiv legislative, pentru a modifica sau abroga legile, reglementările, cutumele şi practicile existente care constituie discriminare împotriva persoanelor cu dizabilităţi;

(c)
Să ţină cont de protecţia şi promovarea drepturilor omului pentru persoanele cu dizabilităţi în toate politicile şi programele;

(d)
Să se abţină de a se angaja în orice act sau practică ce contravine prezentei Convenţii şi să se asigure că autorităţile şi instituţiile publice acţionează în conformitate cu prezenta Convenţie; 
(e)
Să ia toate măsurile corespunzătoare pentru a elimina discriminarea pe criterii de dizabilitate de către orice persoană, organizaţie sau întreprindere privată;

(f)
Să iniţieze sau să promoveze cercetarea şi dezvoltarea bunurilor, serviciilor, echipamentelor şi instalaţiilor pe baza Proiectării Universale, aşa cum aceasta este definită în articolul 2 al prezentei Convenţii, care ar presupune o adaptare minimă şi la cel mai scăzut cost, pentru a răspunde nevoilor specifice ale persoanelor cu dizabilităţi, să încurajeze oferta şi utilizarea acestora precum şi Proiectarea Universală în elaborarea standardelor şi instrucţiunilor;

(g)
Să întreprindă sau să promoveze cercetarea şi dezvoltarea şi să promoveze oferta şi utilizarea de noi tehnologii, inclusiv tehnologii informatice şi de comunicaţii, dispozitive de suport pentru mobilitate, dispozitive şi tehnologii asistive, adecvate persoanelor cu dizabilităţi, acordând prioritate tehnologiilor cu preţuri accesibile;

(h)
Să furnizeze informaţii accesibile persoanelor cu dizabilităţi despre dispozitivele de suport pentru mobilitate, dispozitivele şi tehnologiile asistive, inclusiv noile tehnologii, precum şi alte forme de asistenţă, servicii de suport şi facilităţi; 
(i)
Să susţină formarea profesioniştilor şi a personalului care lucrează cu persoane cu dizabilităţi, în drepturile recunoscute în această Convenţie, în vederea îmbunătăţirii furnizării asistenţei şi serviciilor.
2. În privinţa drepturilor economice, sociale şi culturale, fiecare Stat Parte se angajează să acţioneze cu toate resursele disponibile şi în cadrul cooperării internaţionale, dacă este cazul, pentru a asigura, în mod progresiv, exercitarea deplină a acestor drepturi, fără a aduce vreun prejudiciu obligaţiilor cu aplicabilitate imediată, cuprinse în prezenta Convenţie, în concordanţă cu legislaţia internaţională. 

3. În dezvoltarea şi implementarea legislaţiei şi a politicilor de implementare a prezentei Convenţii, ca şi în alte procese de luare a deciziilor referitoare la problemele privitoare la persoanele cu dizabilităţi, Statele Părţi se vor consulta îndeaproape cu persoanele cu dizabilităţi,  inclusiv cu copiii cu dizabilităţi - prin organizaţiile care îi reprezintă - şi le vor implica activ. 

4. Nimic din ceea ce conţine prezenta Convenţie nu va afecta vreo prevedere care este mai favorabilă respectării drepturilor persoanelor cu dizabilităţi şi care poate fi cuprinsă în legislaţia unui Stat Parte sau în legislaţia internaţională în vigoare pentru acel stat. Nu va exista nici o restricţie sau derogare de la nici un drept al omului şi de la nici o libertate fundamentală recunoscută sau existentă în oricare dintre Statele Părţi la prezenta Convenţie conform legii, convenţiilor, reglementărilor sau cutumelor, sub pretextul că prezenta Convenţie nu recunoaşte asemenea drepturi sau libertăţi sau că le recunoaşte într-o mai mică măsură.

5. Prevederile prezentei Convenţii se vor extinde asupra tuturor părţilor statelor federale, fără nici o limitare sau excepţie.


Articolul 5
Egalitatea şi nediscriminarea 

1.
Statele Părţi recunosc faptul că toate persoanele sunt egale în faţa legii şi au dreptul la protecţie egală, şi beneficiază în condiţii de egalitate de prevederile legii, fără nici o discriminare. 

2.
Statele Părţi vor interzice toate tipurile de discriminare pe criterii de dizabilitate şi vor garanta tuturor persoanelor cu dizabilităţi protecţie juridică egală şi eficientă împotriva discriminării de orice fel. 

3.
Pentru a promova egalitatea şi a elimina discriminarea, Statele Părţi vor lua toate măsurile adecvate pentru a se asigura adaptarea rezonabilă.

4.
Măsurile specifice care sunt necesare pentru a accelera sau obţine egalitatea de facto a persoanelor cu dizabilităţi nu vor fi considerate o discriminare în condiţiile prezentei Convenţii.


Articolul 6
Femei cu dizabilităţi
1.
Statele Părţi recunosc faptul că femeile şi fetele sunt supuse discriminărilor multiple şi în această privinţă vor lua măsuri pentru a se asigura că acestea beneficiază de toate drepturile şi libertăţile fundamentale ale omului .

2.
Statele Participante vor lua toate măsurile corespunzătoare pentru a asigura pe deplin dezvoltarea, progresul şi realizarea femeilor pentru ca acestea să-şi exercite şi să se bucure drepturile şi libertăţile fundamentale ale omului prevăzute în prezenta Convenţie.


Articolul 7
Copii cu dizabilităţi
1.
Statele Părţi vor lua toate măsurile necesare pentru a se asigura că minorii cu dizabilităţi se bucură pe deplin de toate drepturile şi libertăţile fundamentale ale omului, în condiţii de egalitate cu ceilalţi copii.

2.
În toate acţiunile care privesc copiii cu dizabilităţi, va fi luat în considerare cu prioritate interesul superior al copilului.
3.
Statele Părţi se vor asigura că aceşti copii cu dizabilităţi au dreptul de a-şi exprima liber opiniile în toate chestiunile care îi privesc, ţinându-se seamă de opiniile lor  în funcţie vârsta şi gradul de maturitate, în condiţii de egalitate cu ceilalţi copii, şi că, în respectarea acestui drept, li se asigură asistenţa adecvată dizabilităţii şi vârstei.


Articolul 8
Creşterea gradului de conştientizare 
1.
Statele Părţi se angajează să adopte măsuri imediate, eficiente şi adecvate pentru:

(a)
Creşterea gradului de conştientizare în societate, inclusiv la nivelul familiei, în legătură cu persoanele cu dizabilităţi şi pentru promovarea respectării drepturilor şi demnităţii persoanelor cu dizabilităţi;

(b)
 Combaterea stereotipurilor, prejudecăţilor şi practicilor dăunătoare la adresa persoanelor cu dizabilităţi, inclusiv cele pe criterii de sex şi vârstă, în toate domeniile vieţii;

(c)
Promovarea cunoaşterii capacităţilor şi contribuţiilor persoanelor cu dizabilităţi.

2.
Măsurile, în acest scop, includ:

(a)
Iniţierea şi continuarea de campanii publice eficiente de conştientizare destinate:

(i)
Să încurajeze receptivitatea faţă de drepturile persoanelor cu dizabilităţi;

(ii)
Să încurajeze percepţiile pozitive şi un grad mai mare de sensibilizare a societăţii faţă de persoanele cu dizabilităţi;

(iii)
Să promoveze recunoaşterea calificărilor, valorii şi abilităţilor persoanelor cu dizabilităţi şi a contribuţiei acestora la locul de muncă şi pe piaţa muncii;

(b)
Promovarea la toate nivelurile sistemului de educaţie, inclusiv la toţi copiii, de la o vârstă fragedă, a unei atitudini de respect faţă de drepturile persoanelor cu dizabilităţi;

(c)
Încurajarea tuturor organelor mass-media să prezinte persoanele cu dizabilităţi într-un mod conform cu scopul prezentei Convenţii;

(d)
Promovarea programelor de informare care să crească gradul de sensibilizare la problematica persoanelor cu dizabilităţi şi la drepturile acestora.

Articolul 9
Accesibilitate 

1.
Pentru a da persoanelor cu dizabilităţi posibilitatea să trăiască independent şi să participe pe deplin la toate aspectele vieţii, Statele Părţi vor lua măsurile adecvate pentru a asigura persoanelor cu dizabilităţi accesul, în condiţii de egalitate cu ceilalţi, la mediul fizic, la transport, informaţie şi mijloace de comunicare, inclusiv la tehnologiile şi sistemele informatice şi de comunicaţii şi la alte facilităţi şi servicii deschise sau furnizate publicului, atât în zonele urbane, cât şi rurale. Aceste măsuri, care includ identificarea şi eliminarea obstacolelor şi barierelor faţă de accesibilitate, trebuie aplicate, printre altele la: 

(a)
Clădiri, drumuri, mijloace de transport şi la alte facilităţi interioare şi exterioare, inclusiv şcoli, locuinţe, facilităţi medicale şi locuri de muncă;

(b)
Serviciile de informare, comunicaţii şi de altă natură, inclusiv serviciile electronice şi de urgenţă.

2.
Statele Părţi vor lua, de asemenea, măsuri potrivite pentru: 

(a)
 A dezvolta, promulga şi să monitoriza implementarea standardelor şi instrucţiunilor minime pentru accesibilizarea facilităţilor şi serviciilor deschise publicului sau oferite acestuia; 

(b)
 A se asigura că entităţile private care oferă facilităţi şi servicii deschise publicului sau oferite acestuia ţin cont de toate aspectele legate de accesibilitate, pentru persoanele cu dizabilităţi; 

(c)
 A asigura formarea persoanelor mandatate în problemele de accesibilitate cu care se confruntă persoanele cu dizabilităţi;

(d)
A asigura, în clădiri şi alte facilităţi publice, semne în limbaj Braille şi formulare uşor de citit şi de înţeles; 

(e)   A furniza forme active de asistenţă şi intermediere, inclusiv ghizi, cititori şi interpreţi profesionişti de limbaj mimico-gestual, pentru a facilita accesibilitatea în clădiri şi alte facilităţi publice; 
(f)
A promova alte forme adecvate de asistenţă şi sprijin pentru persoanele cu dizabilităţi în vederea asigurării accesului acestora la informaţie; 

(g)
A promova accesul persoanelor cu dizabilităţi la tehnologii şi sisteme informatice şi de comunicaţii noi, inclusiv la Internet;

(h)
A promova proiectarea, dezvoltarea, producerea şi distribuirea de tehnologii şi sisteme informatice şi de comunicaţii accesibile, încă din fazele incipiente, astfel încât aceste tehnologii şi sisteme să devină accesibile la costuri minime. 


Articolul 10
Dreptul la viaţă 

Statele Părţi reafirmă că fiecare fiinţă umană are dreptul inalienabil la viaţă şi vor lua toate măsurile necesare pentru se asigura că persoanele cu dizabilităţi se bucură efectiv de acest drept în condiţii de egalitate cu ceilalţi.


Articolul 11
Situaţii de risc şi urgenţe umanitare 
Statele Părţi vor lua, în conformitate cu obligaţiile ce decurg din legislaţia internaţională, inclusiv din legislaţia internaţională umanitară şi din legislaţia internaţională a drepturilor omului, toate măsurile necesare pentru a asigura protecţia şi siguranţa persoanelor cu dizabilităţi în situaţii de risc, inclusiv în situaţii de conflict armat, de urgenţe umanitare şi de apariţie de dezastre naturale.

Articolul 12
Recunoaştere egalităţii în faţa legii
1.
Statele Părţi reafirmă că persoanele cu dizabilităţi au dreptul la recunoaşterea, oriunde, a capacităţii lor juridice. 

2.
Statele Părţi vor recunoaşte faptul că persoanele cu dizabilităţi se bucură de capacitate juridică în condiţii de egalitate cu ceilalţi, în toate domeniile vieţii. 

3.
Statele Părţi vor lua toate măsurile adecvate pentru a asigura accesul persoanelor cu dizabilităţi la sprijinul de care ar putea avea nevoie în exercitarea capacităţii lor juridice.

4.
Statele Părţi se vor asigura că toate măsurile legate de exercitarea capacităţii juridice prevăd protecţia adecvată şi eficientă pentru prevenirea abuzurilor, conform legislaţiei internaţionale privind drepturile omului. O astfel de protecţie va garanta că măsurile referitoare la exercitarea capacităţii juridice respectă drepturile, voinţa şi preferinţele persoanei, nu prezintă conflict de interese şi nu au o influenţă necorespunzătoare, sunt proporţionale şi adaptate la situaţia persoanei, se aplică pentru cea mai scurtă perioadă posibilă şi se supun revizuirii periodice de către o autoritate competentă, independentă şi imparţială sau de către un organ juridic. Măsurile de protecţie vor fi proporţionale cu gradul în care asemenea măsuri afectează drepturile şi interesele persoanei.

5.
În conformitate cu prevederile acestui articol, Statele Părţi vor lua toate măsurile adecvate şi eficiente pentru a asigura dreptul egal al persoanelor cu dizabilităţi de a deţine sau moşteni proprietăţi, de   a-şi gestiona propriile venituri şi de a avea acces egal la împrumuturi bancare, ipoteci şi alte forme de credit financiar şi se vor asigura că persoanele cu dizabilităţi nu sunt deposedate în mod arbitrar de proprietatea lor. 


Articolul 13
Accesul la justiţie
1.
Statele Părţi vor asigura acces efectiv la actul de justiţie pentru persoanele cu dizabilităţi, în condiţii de egalitate cu ceilalţi, inclusiv prin asigurarea de înlesniri de ordin procedural, şi adecvate vârstei, pentru a le facilita să aibă un rol efectiv ca participanţi direcţi şi indirecţi, inclusiv ca martori, în toate procedurile legale, inclusiv etapele de investigaţie şi alte etape preliminare. 

2.
Pentru a sprijini accesul efectiv la actul de justiţie al persoanelor cu dizabilităţi, Statele Părţi vor promova formarea corespunzătoare a celor care lucrează în domeniul administrării justiţiei, inclusiv a personalului din poliţie şi penitenciare.


Articolul 14
Libertatea şi siguranţa persoanei
1.
Statele Părţi se vor asigura că persoanele cu dizabilităţi, în condiţii de egalitate cu ceilalţi:

(a)
Se bucură de dreptul la libertate şi siguranţă a persoanei;

(b)
Nu sunt lipsite de libertate în mod ilegal sau arbitrar şi că orice lipsire de liberate se face conform legii şi că existenţa unei dizabilităţi nu va justifica în nici un fel lipsirea de libertate.

2.
Statele Părţi se vor asigura că, în cazul în care persoanele cu dizabilităţi sunt lipsite de libertate, ca urmare a oricărui proces, acestea au dreptul în condiţii de egalitate cu ceilalţi la garanţii, conform legislaţiei internaţionale privind drepturile omului, şi că vor fi tratate în conformitate cu obiectivele şi principiile prezentei Convenţii, inclusiv prin asigurarea unor adaptări rezonabile.


Articolul 15
Nimeni nu poate fi supus torturii şi nici unui fel de pedeapsă sau de tratament crud, inuman sau degradant  

1.
Nimeni nu poate fi supus torturii şi nici unui fel de tratament crud, inuman sau degradant. În mod special, nimeni nu va fi supus, fără consimţământul său liber exprimat, unei experienţe medicale sau ştiinţifice.

2.
Statele Părţi vor lua toate măsurile legislative, administrative, judiciare sau alte măsuri pentru a preveni ca persoanele cu dizabilităţi să fie supuse torturii şi la nici un fel de pedeapsă sau tratament crud, inuman sau degradant, în condiţii de egalitate cu ceilalţi.

Articolul 16
Nimeni nu poate fi supus exploatării, violenţei şi abuzului
1.
Statele Părţi vor lua toate măsurile legislative, administrative, sociale, educative şi alte măsuri adecvate, pentru a proteja persoanele cu dizabilităţi, atât în familie, cât şi în afara acesteia, împotriva tuturor formelor de exploatare, violenţă şi abuz, incluzând aspectele de gen.

2.
Statele Părţi vor lua de asemenea toate măsurile adecvate pentru a preveni orice formă de exploatare, violenţă şi abuz, asigurând printre altele forme de asistenţă şi sprijin, în funcţie de sex şi vârstă, pentru persoanele cu dizabilităţi, familiile şi îngrijitorii lor, inclusiv prin furnizarea de informaţii şi educaţie despre modul în care se pot evita, recunoaşte şi raporta cazurile de exploatare, violenţă şi abuz. Statele Părţi se vor asigura că serviciile de protecţie răspund problemelor de vârstă, sex şi dizabilitate.

3.
Pentru a preveni apariţia oricăror forme de exploatare, violenţă şi abuz, Statele Părţi se vor asigura că toate facilităţile şi programele destinate să servească persoanelor cu dizabilităţi sunt eficient monitorizate de autorităţi independente.

4.
Statele Părţi vor lua toate măsurile corespunzătoare pentru a promova recuperarea fizică, cognitivă şi psihologică, reabilitarea şi reintegrarea socială a persoanelor cu dizabilităţi care devin victime ale oricărei forme de exploatare, violenţă şi abuz, inclusiv prin acordarea de servicii de protecţie. Recuperarea şi reintegrarea vor avea loc într-un mediu care favorizează sănătatea, bunăstarea, respectul de sine, demnitatea şi autonomia persoanei şi ţine cont de necesităţile specifice sexului şi vârstei.

5.
Statele Părţi vor implementa legi şi politici eficiente, inclusiv legislaţie şi politici axate pe problematica femeii şi a copilului pentru a asigura identificarea, investigarea şi judecarea, atunci când este necesar, a cazurilor de exploatare, violenţă şi abuz împotriva persoanelor cu dizabilităţi.

Articolul 17
Protejarea integrităţii persoanei
Fiecare persoană cu dizabilităţi are dreptul la respectarea dreptului la integritate fizică şi mentală, în condiţii de egalitate cu ceilalţi

Articolul 18
Libertatea de mişcare şi de naţionalitatea
1.
Statele Părţi vor recunoaşte dreptul persoanelor cu dizabilităţi la libertate de mişcare şi la o naţionalitate, libertatea de a-şi alege rezidenţa şi dreptul la o naţionalitate, în condiţii de egalitate cu ceilalţi, inclusiv prin asigurarea că persoanele cu dizabilităţi:

(a)
Au dreptul să obţină şi să-şi schimbe naţionalitatea şi nu sunt lipsite de naţionalitatea lor în mod arbitrar sau pe criterii de dizabilitate;

(b)
Nu sunt lipsite, pe criterii de dizabilitate, de capacitatea de a obţine, deţine şi utiliza acte care le atestă naţionalitatea alte documente de identificare, ori de a utiliza proceduri relevante, cum ar fi cele de imigrare, care pot fi necesare pentru a facilita exercitarea dreptului la libertatea de mişcare;

(c)
Sunt libere să părăsească orice ţară, inclusiv pe cea proprie;

(d)
Nu sunt lipsite, în mod arbitrar sau pe criterii de dizabilitate, de dreptul de a intra în propria ţară.

2.
Copiii cu dizabilităţi vor fi înregistraţi imediat după naştere şi vor avea dreptul, prin naştere, la un nume, dreptul de a obţine o naţionalitate şi, pe cât posibil, dreptul de a-şi cunoaşte părinţii şi de a fi îngrijiţi de aceştia.

Articolul 19
Traiul independent şi integrarea în comunitate
Statele Părţi la această Convenţie recunosc dreptul egal al tuturor persoanelor cu dizabilităţi de a trăi în comunitate, cu şanse egale cu ale celorlalţi, şi vor lua măsuri eficiente şi adecvate pentru a se asigura că persoanele cu dizabilităţi se bucură pe deplin de acest drept şi de deplina integrare în comunitate şi participare la viaţa acesteia, inclusiv asigurându-se că:

(a)
Persoanele cu dizabilităţi au posibilitatea de a-şi alege locul de rezidenţă, unde şi cu cine să trăiască, în condiţii de egalitate cu ceilalţi, şi nu sunt obligate să trăiască într-un anumit mediu de viaţă;

(b)
Persoanele cu dizabilităţi au acces la o gamă de servicii la domiciliu, rezidenţiale şi alte servicii comunitare de suport, inclusiv la asistenţă personală necesară pentru un mod de viaţă protejat şi pentru integrare în comunitate, ca şi pentru prevenirea izolării sau segregării de comunitate;

(c)
Serviciile şi facilităţile comunitare pentru populaţie în general sunt disponibile în aceeaşi măsură persoanelor cu dizabilităţi şi răspund nevoilor acestora.


Articolul 20
Mobilitatea personală
Statele Părţi vor lua măsuri eficiente pentru a asigura o mobilitate personală, cu cel mai înalt grad de independenţă posibil, pentru persoanele cu dizabilităţi, inclusiv prin:

(a)
Facilitarea mobilităţii personale a persoanelor cu dizabilităţi în modul şi în momentul ales de acestea şi la un cost accesibil;

(b)
Facilitarea accesului persoanelor cu dizabilităţi la mijloace, dispozitive de mobilitate de calitate, tehnologii asistive şi forme active de asistenţă şi intermediere, inclusiv prin punerea acestora la dispoziţia lor, la un cost accesibil;

(c)
Furnizarea de formare pentru dezvoltarea de abilităţi de mobilitate a persoanelor cu dizabilităţi şi pentru personalul specializat care lucrează cu persoanele cu dizabilităţi;

(d)
Încurajarea entităţilor care produc dispozitive de suport pentru mobilitate, dispozitive şi tehnologii asistive, să ţină cont de toate aspectele legate de mobilitatea persoanelor cu dizabilităţi.


Articolul 21
Libertatea de expresie, dreptul la opinie şi accesul la informaţie
Statele Părţi vor lua toate măsurile adecvate pentru a se asigura că persoanele cu dizabilităţi îşi pot exercita dreptul la libertatea de expresie şi la opinie, inclusiv libertatea de a căuta, primi şi împărtăşi informaţii şi idei, în condiţii de egalitate cu ceilalţi, prin toate formele de comunicare alese de ele, după cum sunt definite în articolul 2 din prezenta Convenţie, inclusiv prin:

(a)
Furnizarea informaţiilor destinate publicului larg, către persoanele cu dizabilităţi, în formate accesibile şi cu tehnologii adecvate diverselor tipuri de dizabilităţi, la timp şi fără  cost suplimentar;

(b)
Acceptarea şi facilitarea, în relaţiile oficiale, a utilizării limbajelor mimico-gestuale, scrierii Braille, comunicării augmentative şi alternative, şi a tuturor celorlalte mijloace, moduri şi formate de comunicare accesibile, în funcţie de opţiunea proprie;

(c)
Încurajarea organismelor private care prestează servicii către publicul larg, inclusiv prin intermediul internetului, să furnizeze informaţii şi servicii în formate accesibile şi uşor de utilizat pentru persoanele cu dizabilităţi;

(d)
Încurajarea mass-media, inclusiv a furnizorilor de informaţii prin internet, să-şi facă serviciile accesibile pentru persoanele cu dizabilităţi;

(e)
Recunoaşterea şi promovarea limbajelor mimico-gestuale.

Articolul 22
Dreptul la intimitate 

1.
Nici o persoană cu dizabilităţi, indiferent de locul sau tipul de reşedinţă, nu va fi supusă intruziunii arbitrare sau nelegale în intimitatea, familia, căminul sau corespondenţa sa, sau la alte tipuri de comunicare, ori atacurilor ilegale la onoarea şi reputaţia sa. Persoanele cu dizabilităţi au dreptul la protecţia legii împotriva unor asemenea intruziuni sau atacuri.

2.
Statele Părţi vor proteja confidenţialitatea informaţiilor relative la datele personale, medicale şi de reabilitare ale persoanelor cu dizabilităţi, în condiţii de egalitate cu ceilalţi.


Articolul 23
Respectul pentru cămin şi familie
1.
Statele Părţi vor lua măsuri eficiente şi adecvate pentru a elimina discriminarea împotriva persoanelor cu dizabilităţi în toate chestiunile referitoare la căsătorie, familie, statutul de părinte şi relaţiile interpersonale, în condiţii de egalitate cu ceilalţi, astfel încât să asigure: 

(a)
Recunoaşterea dreptului tuturor persoanelor cu dizabilităţi care sunt la vârsta căsătoriei de a se căsători şi a întemeia o familie în baza consimţământului liber şi deplin al viitorilor soţi;

(b)
Recunoaşterea dreptului persoanelor cu dizabilităţi de a decide liber şi responsabil asupra numărului de copii şi a intervalului dintre naşteri şi dreptului de a avea acces la informaţii corespunzătoare vârstei, la educaţie referitoare la reproducere şi planificare familială şi la mijloacele necesare care le oferă posibilitatea de a-şi exercita aceste drepturi; 

(c)
Persoanele cu dizabilităţi, inclusiv copiii, îşi păstrează fertilitatea în condiţii de egalitate cu ceilalţi. 

2.
Statele Părţi vor asigura respectarea drepturilor şi responsabilităţilor persoanelor cu dizabilităţi, în legătură cu instituţia tutelară, custodie, adoptarea copiilor sau altele asemenea, atunci când aceste concepte există în legislaţia naţională; în toate cazurile va avea prioritate interesul superior al copilului. Statele Părţi vor acorda asistenţă adecvată persoanelor cu dizabilităţi în îndeplinirea responsabilităţilor care le revin în creşterea copiilor lor.

3.
Statele Părţi vor asigura, copiilor cu dizabilităţi, drepturi egale în viaţa de familie. În vederea exercitării acestor drepturi şi pentru a preveni tăinuirea, abandonarea, neglijarea şi segregarea copiilor cu dizabilităţi, Statele Părţi se vor angaja să furnizeze din timp informaţii complete, servicii şi asistenţă copiilor cu dizabilităţi şi familiilor acestora. 
4.
Statele Părţi se vor asigura că un copil nu va fi separat de părinţii lui împotriva voinţei sale, exceptând cazul în care autorităţile cu competenţă în revizuire judiciară stabilesc, în conformitate cu legea şi procedurile în vigoare, că această separare este necesară în interesul superior al copilului. Copilul nu va fi separat în nici un caz de părinţi pe criterii de dizabilitate, fie a copilului, fie a unuia sau ambilor părinţi. 

5.
Atunci când familia restrânsă nu poate îngriji un copil cu dizabilităţi, Statele Părţi vor depune toate eforturile pentru a asigura îngrijirea alternativă în cadrul familiei lărgite şi, în cazul în care aceasta nu este posibil, în cadrul comunităţii, într-un mediu de tip familial.

Articolul 24
Educaţia
1.
Statele Părţi recunosc dreptul persoanelor cu dizabilităţi la educaţie. În vederea realizării acestui drept, fără discriminare şi cu respectarea principiului egalităţii de şanse, Statele Părţi vor asigura un sistem educaţional incluziv la toate nivelurile, precum şi învăţarea pe tot parcursul vieţii, îndreptate spre:

(a)
A-şi dezvolta pe deplin potenţialul uman, simţul demnităţii şi stimei de sine, spre consolidarea respectului pentru drepturile şi libertăţile fundamentale ale omului şi pentru diversitatea umană; 

(b)
A-şi dezvolta personalitatea, talentele şi creativitatea proprii persoanelor cu dizabilităţi, precum şi a abilităţilor lor mentale şi fizice, la potenţial maxim;

(c)
A da posibilitatea persoanelor cu dizabilităţi să participe efectiv la o societate liberă.

2.
În îndeplinirea acestui drept, Statele Părţi se vor asigura că:

(a)
Persoanele cu dizabilităţi nu sunt excluse din sistemul general de educaţie pe criterii de dizabilitate, iar copiii cu dizabilităţi nu sunt excluşi din învăţământul primar gratuit şi obligatoriu sau din învăţământul secundar din cauza dizabilităţii;

(b)
Persoanele cu dizabilităţi au acces la învăţământ primar incluziv, de calitate şi gratuit, şi la învăţământ secundar, în condiţii de egalitate cu ceilalţi, în comunităţile în care trăiesc;

(c)
Se asigură adaptarea rezonabilă a condiţiilor la nevoile individuale; 

(d)
Persoanele cu dizabilităţi primesc sprijinul necesar, în cadrul sistemului general de educaţie, pentru a li se facilita o educaţie eficientă;

(e) 
Se iau măsuri eficiente de sprijin individualizat care să optimizeze progresul şcolar şi socializarea în conformitate cu obiectivul de integrare deplină.

3.
Statele Părţi vor asigura persoanelor cu dizabilităţi posibilitatea să-şi dezvolte competenţe care să le faciliteze participarea deplină şi egală a la procesul de învăţământ şi ca membri ai comunităţii. În acest scop, Statele Părţi vor lua măsurile adecvate, inclusiv prin: 

(a)
Facilitarea învăţării caracterelor Braille, a sistemelor alternative de scriere, a mijloacelor augmentative şi alternative, a mijloacelor şi formelor de comunicare şi orientare şi a aptitudinilor de mobilitate precum şi facilitarea susţinerii şi mentoratului între cei de aceeaşi condiţie; 
 (b)
Facilitarea învăţării limbajului mimico-gestual şi promovarea identităţii lingvistice a persoanelor cu deficienţe de auz; 

(c)
 Asigurarea educaţiei persoanelor, şi mai ales a copiilor, care sunt nevăzători, surzi  sau  cu surdo-cecitate, prin cele mai adecvate şi individualizate limbaje căi şi modalităţi precum şi în medii care să le favorizeze o maximă dezvoltare şcolară şi socială.

4.
Pentru a sprijini exercitarea  acestui drept, Statele Părţi vor lua măsurile adecvate prin angajarea de profesori, inclusiv profesori cu dizabilităţi, calificaţi în limbajul mimico-gestual şi/sau Braille, şi  prin formarea profesioniştilor şi personalului care lucrează la toate nivelurile educaţionale. O astfel de formare va presupune cunoaşterea problematicii dizabilităţii şi utilizarea modalităţilor, mijloacelor şi formatelor augmentative şi alternative adecvate de comunicare, a tehnicilor educaţionale şi a materialelor potrivite pentru susţinera persoanelor cu dizabilităţi.  
5.
Statele Părţi se vor asigura că persoanele cu dizabilităţi pot avea acces la educaţie generală superioară, formare vocaţională, educaţie pentru adulţi şi educaţie permanenta, fără discriminare şi în condiţii de egalitate cu ceilalţi. În acest scop, Statele Părţi se vor asigura că persoanelor cu dizabilităţi li se asigură adaptări adecvate.

Articolul 25
Sănătatea
Statele Părţi recunosc că persoanele cu dizabilităţi au dreptul să se bucure de cel mai înalt standard de sănătate, fără discriminare pe criterii de dizabilitate. Statele Părţi vor lua toate măsurile adecvate pentru a asigura accesul persoanelor cu dizabilităţi la serviciile de sănătate care acordă atenţie problemelor specifice sexului, inclusiv recuperarea stării de sănătate. În special, Statele Părţi vor: 

(a)
Furniza  persoanelor cu dizabilităţi aceeaşi gamă de servicii,  la acelaşi nivel de calitate şi standard de îngrijire şi programe medicale gratuite ori la preturi accesibile, precum si programe similare cu cele furnizate celorlalte persoane, inclusiv în domeniul sănătăţii sexuale şi reproductive şi al programelor publice de sănătate pentru populaţie; 
(b)
Furniza acele servicii de sănătate specifice, necesare  persoanelor cu  dizabilităţi, inclusiv servicii adecvate de diagnosticare şi de intervenţie timpurie şi servicii menite să prevină riscul apariţiei altor dizabilităţi, inclusiv în rândul copiilor şi persoanelor vârstnice;
 (c)
Furniza aceste servicii de sănătate cât mai aproape posibil de comunităţile în care traiesc aceste persoane, inclusiv în mediul rural; 

(d)
Solicita profesioniştilor din domeniul medical să furnizeze, persoanelor cu dizabilităţi, îngrijire de aceeaşi calitate ca şi celorlalţi, inclusiv pe baza consimţământului conştient şi  liber exprimat, printre altele, prin creşterea gradului de conştientizare privind  drepturile omului, demnitatea, autonomia şi nevoile persoanelor cu dizabilităţi, prin instruire şi prin promovarea de standarde etice în domeniul  serviciilor de sănătate publice şi private;

(e)
Interzice discriminarea persoanelor cu dizabilităţi în ceea ce priveşte dreptul la asigurare de sănătate  sau  de viaţă,  în cazul în care legislaţia naţională permite acest lucru, accesul la acest tip de asigurări realizându-se într-o manieră corectă şi adecvată; 

(f)
Împiedică orice refuz discriminator de acordare a îngrijirilor de sănătate, ori a serviciilor medicale, sau a  unor alimente ori lichide pe criterii de dizabilitate.


Articolul 26
Abilitare şi reabilitare
1.
Statele Părţi vor lua măsurile eficiente şi adecvate, inclusiv prin sprijinul acordat între persoane cu aceleaşi probleme, pentru a permite persoanelor cu dizabilităţi să obţină şi să-şi menţină maximum de autonomie, sa-si dezvolte pe deplin potenţialul fizic, mintal, social şi profesional şi să realizeze o deplină integrare şi participare în toate aspectele vieţii. În acest scop, Statele Părţi vor organiza, consolida şi extinde servicii şi programe de abilitare şi reabilitare complexe, în special în domeniul  sănătăţii, al  încadrării în muncă, al educaţiei şi al serviciilor sociale, astfel încât aceste servicii şi programe:
 (a) Să înceapă, într-un stadiu cât mai de timpuriu posibil, şi să se bazeze pe evaluarea multidisciplinară a nevoilor şi a abilităţilor individuale.
(b)
Să sprijine participarea şi integrarea în comunitate şi în toate aspectele societăţii, pe baza liberului consimţământ şi să fie disponibile cât mai aproape posibil de comunitatea în care trăiesc, inclusiv în mediul rural.

2.
Statele Părţi vor promova dezvoltarea formării iniţiale şi continue pentru profesioniştii şi personalul care lucrează în serviciile de abilitare şi reabilitare. 

3.
Statele Părţi vor promova oferta, cunoaşterea şi utilizarea echipamentelor şi tehnologiilor concepute pentru persoanele cu dizabilităţi, care vizează  adaptarea şi readaptarea lor.


Articolul 27
Munca şi încadrarea în muncă
1.
Statele Părţi recunosc dreptul persoanelor cu dizabilităţi de a munci în condiţii de egalitate cu ceilalţi; aceasta include dreptul la oportunitatea de a-şi câştiga existenţa prin exercitarea unei activităţi liber alese sau acceptate pe piaţa muncii, într-un mediu de lucru deschis, incluziv şi accesibil persoanelor cu dizabilităţi. Statele Părţi vor proteja şi promova dreptul la muncă, inclusiv pentru cei care dobândesc o dizabilitate pe durata  angajării, prin luarea de  măsuri adecvate, inclusiv de ordin legislativ, printre altele, pentru:

(a)
A interzice discriminarea pe criterii de dizabilitate referitoare la toate aspectele şi formele de încadrare în muncă, inclusiv la condiţiile de recrutare, angajare şi menţinere în muncă, la progresul în carieră şi la condiţii de sănătate şi securitate la locul de muncă;

(b)
A proteja drepturile persoanelor cu dizabilităţi, în condiţii de egalitate cu ceilalţi, din punct de vedere al condiţiilor corecte şi favorabile de muncă, inclusiv al oportunităţilor şi remuneraţiei egale pentru  muncă egală, al condiţiilor de sănătate şi securitate la locul de muncă, al protecţiei împotriva hărţuirii şi prin reglementarea conflictelor; 

(c)
A se asigura că persoanele cu dizabilităţi sunt capabile să-şi exercite dreptul la muncă şi drepturile sindicale în condiţii de egalitate cu ceilalţi;

(d)
A permite persoanelor cu dizabilităţi posibilitatea să aibă acces efectiv la programele generale de orientare  tehnică şi vocaţională, la servicii de plasare şi formare profesională şi continuă;
(e)
A promova, pe piaţa muncii, oportunităţile de angajare şi de progres în carieră pentru persoanele cu dizabilităţi şi a oferi asistenţă în căutarea, obţinerea şi menţinerea unui loc de muncă, pentru şi pentru revenirea la locul de muncă. 

(f)
A promova  oportunităţile pentru activităţi independente, dezvoltarea spiritului antreprenorial, dezvoltarea de cooperative şi începerea unei afaceri proprii;

(g)
A angaja persoane cu dizabilităţi în sectorul public;

(h)
A promova angajarea persoanelor cu dizabilităţi în sectorul privat prin politici şi măsuri adecvate, care să  includă   programe de acţiune pozitive, stimulente şi alte măsuri; 

(i)
A se asigura că se oferă  adaptări adecvate  persoanelor cu dizabilităţi, la locul de muncă; 

(j)
A încuraja obţinerea, de către persoanele cu dizabilităţi, a unei experienţe în muncă, pe piaţa liberă a forţei  de muncă;

(k)
A promova reabilitarea vocaţională şi profesională, menţinerea locului de muncă şi programele de reîncadrare în muncă pentru persoanele cu dizabilităţi.

2.
Statele Părţi se vor asigura că persoanele cu dizabilităţi nu sunt ţinute în sclavie sau servitute şi sunt protejate, în condiţii de egalitate cu ceilalţi, împotriva muncii forţate sau obligatorii.


Articolul 28
Standarde de viaţă şi de protecţie socială adecvate 
1.
Statele Părţi recunosc dreptul persoanelor cu dizabilităţi la un standard adecvat de viaţă pentru ele şi familiile lor, inclusiv la alimentaţie, îmbrăcăminte şi locuinţă adecvate şi la îmbunătăţirea continuă a condiţiilor de trai, şi vor lua măsurile necesare pentru a proteja şi promova exercitarea acestui drept fără discriminare pe criterii de dizabilitate.

2.
Statele Părţi recunosc dreptul persoanelor cu dizabilităţi la protecţie socială şi posibilitatea de a se bucura de acest drept fără discriminare pe criterii de dizabilitate şi vor lua măsurile adecvate pentru a proteja şi promova respectarea acestui drept, inclusiv măsuri pentru: 

(a)
A asigura accesul egal al persoanelor cu dizabilităţi la servicii de apă potabilă şi a asigura accesul la servicii adecvate şi accesibile ca preţ, la dispozitive şi alte tipuri de asistenţă pentru nevoile aferente dizabilităţii;

(b)
A asigura accesul persoanelor cu dizabilităţi, în special al femeilor şi fetelor cu dizabilităţi, şi al persoanelor vârstnice cu dizabilităţi, la programe de protecţie socială şi la programe anti-sărăcie; 

(c)
A asigura accesul persoanelor cu dizabilităţi şi al familiilor lor care trăiesc în sărăcie, la asistenţă financiară pentru dizabilitate, din partea statului, inclusiv formare, consiliere, asistenţă financiară şi servicii de îngrijire temporară adecvate;  
(d)
A asigura accesul persoanelor cu dizabilităţi la programele publice de locuinţe;

(e)
A asigura accesul egal al persoanelor cu dizabilităţi la programele de pensionare şi la beneficiile aferente.


Articolul 29
Participarea la viaţa politică şi publică
Statele Părţi vor garanta persoanelor cu dizabilităţi drepturi politice şi posibilitatea de a beneficia de acestea, în condiţii de egalitate cu alţii, şi se angajează:

(a)
Să se asigure că persoanele cu dizabilităţi pot participa efectiv şi deplin la viaţa politică şi publică, în condiţii de egalitate cu ceilalţi, în mod direct sau prin reprezentanţi liber aleşi, inclusiv au dreptul şi oportunitatea de a alege şi de a fi alese, printre altele, prin:

(i)
Asigurarea de proceduri, facilităţi şi materiale de vot adecvate, accesibile şi uşor de înţeles şi utilizat;

(ii)
Protejarea dreptului persoanelor cu dizabilităţi de a vota prin vot secret la alegerile şi referendumurile publice, fără intimidare, şi să candideze la alegeri, să fie aleşi şi să îndeplinească orice funcţie publică, la toate nivelurile guvernului, facilitând utilizarea tehnologiilor asistive şi tehnologii noi, acolo unde este cazul;

(iii)
Garantarea exprimării libere a voinţei persoanelor cu dizabilităţi ca electori şi, în acest scop, dacă este cazul, la solicitarea acestora, să permită asistarea la votarea de către o persoană la alegerea lor;

(b)
Să promoveze în mod activ un mediu în care persoanele cu dizabilităţi pot participa efectiv şi pe deplin la gestionarea afacerilor publice, fără discriminare şi în condiţii de egalitate cu ceilalţi, şi să încurajeze participarea lor la afacerile publice, inclusiv:

(i)
Să activeze în cadrul organizaţiilor neguvernamentale şi asociaţiilor care se ocupă de viaţa publică şi politică a ţării şi la activităţile şi administrarea partidelor politice; 

(ii)
Să formeze şi să adere la organizaţii ale persoanelor cu dizabilităţi la nivel internaţional, naţional, regional şi local.


Articolul 30
Participarea la viaţa culturală, activităţi de recreere, timp liber şi sport 

1.
Statele Părţi recunosc dreptul persoanelor cu dizabilităţi de a participa, în condiţii de egalitate cu ceilalţi, la viaţa culturală şi vor lua toate măsurile adecvate pentru a se asigura că persoanele cu dizabilităţi: 

(a)
Beneficiază de acces la materialele culturale în formate accesibile; 

(b)
Beneficiază de acces la programe de televiziune, filme, teatre şi alte activităţi culturale, în formate accesibile; 

(c)
Beneficiază de acces în locuri în care au loc reprezentaţii sau servicii culturale, cum ar fi teatre, muzee, cinematografe, biblioteci şi servicii turistice şi, pe cât posibil, beneficiază de acces la monumente şi situri de importanţă culturală naţională.

2.
Statele Părţi vor lua măsurile corespunzătoare pentru a da posibilitatea persoanelor cu dizabilităţi să-şi poată dezvolta şi utiliza potenţialul creator, artistic şi intelectual, nu numai în beneficiu propriu, ci şi beneficiul societăţii. 

3.
Statele Părţi vor lua toate măsurile corespunzătoare, în conformitate cu legislaţia internaţională, pentru a se asigura că legile care protejează drepturile de proprietate intelectuală nu constituie o barieră nerezonabilă sau discriminatorie pentru accesul persoanelor cu dizabilităţi la materialele culturale.
4.
Persoanele cu dizabilităţi vor avea dreptul, în condiţii de egalitate cu ceilalţi, la recunoaşterea şi susţinerea identităţii lor culturale şi lingvistice specifice, inclusiv a limbajelor mimico-gestuale şi culturii persoanelor cu deficienţe de auz. 

5.
Pentru ca persoanele cu dizabilităţi să poată participa, în condiţii de egalitate cu ceilalţi, la activităţi de recreere, de timp liber şi sportive, Statele Părţi vor lua măsurile corespunzătoare pentru: 

(a)
A încuraja şi promova participarea, cât de mult este posibil, a persoanelor cu dizabilităţi la desfăşurarea de activităţi sportive de masă, la toate nivelurile; 

(b)
A se asigura că persoanele cu dizabilităţi au posibilitatea să organizeze, dezvolte şi să participe la activităţi sportive şi de timp liber specifice dizabilităţii şi, în acest scop, să încurajeze furnizarea, în condiţii de egalitate cu ceilalţi, de instruire, antrenament şi resurse corespunzătoare; 

(c)
A se asigura că persoanele cu dizabilităţi au acces la locurile unde se desfăşoară activităţi sportive, de timp liber şi turistice; 

(d)
A asigura accesul şi participarea copiilor cu dizabilităţi, în condiţii de egalitate cu ceilalţi, la joacă, activităţi de timp liber şi sportive, inclusiv la activităţi specifice din sistemul şcolar; 

(e)
A se asigura că persoanele cu dizabilităţi au acces la serviciile furnizate de cei implicaţi în organizarea activităţilor de recreare, turistice, de timp liber şi sportive.


Articolul 31
Statistici şi colectarea datelor 

1.
Statele Părţi se angajează să colecteze informaţiile corespunzătoare, inclusiv date statistice şi de cercetare, pentru avea posibilitatea să formuleze şi implementeze politici care să conducă la intrarea în vigoare a prezentei Convenţii. Procesul de colectare şi păstrare a acestor informaţii se va: 

(a)
Conforma măsurilor de protecţie stabilite de lege, inclusiv de legislaţia referitoare la protejarea datelor, pentru a asigura confidenţialitatea şi respectarea intimităţii persoanele cu dizabilităţi; 

(b)
Conforma normelor internaţional acceptate de protecţie a drepturilor şi libertăţilor fundamentale ale omului şi principiilor etice referitoare la colectarea şi utilizarea statisticilor.

2.
Informaţiile colectate conform acestui articol vor fi sortate şi furnizate în funcţie de necesităţi şi vor fi utilizate pentru a ajuta la evaluarea implementării obligaţiilor Statelor Părţi, care decurg din prezenta Convenţie, şi la identificarea şi rezolvarea barierelor cu care se confruntă persoanele cu dizabilităţi în exercitarea drepturilor lor.

3.
Statele Părţi îşi vor asuma responsabilitatea pentru diseminarea acestor statistici şi vor asigura accesibilitatea acestora în aceeaşi măsură pentru persoanele cu dizabilităţi ca şi pentru alte persoane.

Articolul 32
Cooperarea internaţională
1.
Statele Părţi recunosc importanţa cooperării internaţionale şi a promovării acesteia în susţinerea eforturilor pentru îndeplinirea scopului şi obiectivelor prezentei Convenţii şi vor lua toate măsurile potrivite şi eficiente în această privinţă, între State şi cadrul acestora şi, dacă este cazul, în parteneriat cu organizaţii internaţionale şi regionale relevante şi cu societatea civilă, în special cu organizaţii ale persoanelor cu dizabilităţi. Aceste măsuri pot include, printre altele:

(a)
O cooperare internaţională, care include programele de dezvoltare internaţională, incluzivă şi accesibilă persoanelor cu dizabilităţi;

(b)
Facilitare şi sprijin pentru dezvoltarea capacităţii, inclusiv prin schimbul şi disiminarea de informaţii, experienţe, programe de formare şi de bune practici;

(c)
Facilitarea cooperării în cercetare şi accesul la cunoştinţe ştiinţifice şi tehnice; 

(d)
Furnizarea de asistenţă tehnică şi economică, după caz, inclusiv prin facilitarea accesului la tehnologie asistivă şi schimburile în acest domeniu, precum şi prin transfer de tehnologie.

2.
Prevederile acestui articol nu aduc prejudiciu obligativităţii ca fiecare Stat Parte să-şi îndeplinească obligaţiile ce decurg din prezenta Convenţie.


Articolul 33
Implementarea şi monitorizarea naţională
1.
Conform sistemului acestora de organizare, Statele Părţi vor desemna unul sau mai multe puncte de contact în cadrul guvernului pentru probleme referitoare la implementarea prezentei Convenţii şi vor acorda atenţia cuvenită stabilirii sau desemnării unui mecanism de coordonare în cadrul guvernului pentru a facilita măsurile aferente, în diferite sectoare şi la diferite niveluri.

2.
Statele Părţi, în conformitate cu propriile sisteme juridice şi administrative, îşi vor menţine, consolida, desemna sau stabili fiecare un cadru care să includă unul sau mai multe mecanisme independente, după cum este cazul, pentru a promova, proteja şi monitoriza implementarea prezentei Convenţii. La desemnarea sau stabilirea unui asemenea mecanism, Statele Părţi vor ţine cont de principiile relative la statutul şi funcţionarea instituţiilor naţionale pentru protecţia şi promovarea drepturilor omului.

3.
Societatea civilă, în special persoanele cu dizabilităţi şi organizaţiile reprezentative ale acestora, vor fi implicate şi vor participa deplin la procesul de monitorizare.


Articolul 34


Comitetul pentru drepturile persoanelor cu dizabilităţi
1.
Se va constitui un Comitet pentru drepturile persoanelor cu dizabilităţi (numit în continuare „Comitetul”), care va desfăşura funcţiile prevăzute în continuare. 

2.
Comitetul va fi alcătuit, în momentul intrării în vigoare a prezentei Convenţii, din doisprezece experţi. După alte şaizeci de ratificări sau aderări la Convenţie, numărul membrilor în Comitet va creşte cu şase membri, atingând un număr maxim de optsprezece membri. 

3.
Membrii Comitetului vor acţiona în nume propriu şi vor avea o înaltă ţinută morală, cu competenţă şi experienţă recunoscute în domeniul acoperit de prezenta Convenţie. La nominalizarea candidaţilor lor, Statele Părţi sunt invitate să ţină cont de prevederea stabilită în articolul 4 alin. 3 din prezenta Convenţie.

4.
Membrii Comitetului vor fi aleşi de Statele Părţi, acordând atenţie distribuţiei geografice echitabile, reprezentării diferitelor forme de civilizaţie şi a principalelor sisteme juridice, reprezentării echilibrate pe criterii de gen şi participării experţilor cu dizabilităţi. 

5.
Membrii Comitetului vor fi aleşi prin vot secret dintr-o listă de persoane nominalizate de Statele Părţi dintre conaţionalii lor, în adunări ale Conferinţei Statelor Părţi. La acele întâlniri, pentru care două treimi din Statele Părţi constituie un cvorum, persoanele alese în Comitet vor fi cele care obţin cel mai mare număr de voturi şi majoritatea absolută din voturile reprezentanţilor Statelor Părţi prezente şi cu drept de vot.
6.
Procesul iniţial de alegere se va ţine nu mai târziu de şase luni după data intrării în vigoare a prezentei Convenţii. Cu cel puţin patru luni înainte de data fiecărei alegeri, Secretarul General al Naţiunilor Unite va transmite o scrisoare Statelor Părţi invitându-le să depună nominalizările în termen de două luni. Secretarul General va întocmi ulterior o listă în ordine alfabetică a tuturor persoanelor nominalizate astfel şi o va înainta Statelor Părţi la prezenta Convenţie. 

7.
Membrii Comitetului vor fi aleşi pentru un mandat de patru ani. Aceştia vor putea fi realeşi o singură dată. Totuşi, mandatul a şase dintre membri aleşi la prima alegere va expira la sfârşitul unei perioade de doi ani; imediat după prima alegere, numele acestor şase membri se vor alege prin tragere la sorţi de către preşedintele adunării la care se face referire în paragraful 5 al acestui articol. 

8.
Alegerea a şase membri suplimentari ai Comitetului se va desfăşura cu ocazia alegerilor periodice, conform prevederilor din acest articol. 

9.
Dacă un membru al Comitetului decedează sau demisionează, sau declară că din orice altă cauză nu îşi mai poate îndeplini îndatoririle, Statul Parte care l-a nominalizat pe acel membru va numi un alt expert care are calificările şi îndeplineşte cerinţele prevăzute în prevederile relevante din acest articol pentru restul mandatului. 

10.
Comitetul îşi va stabili propriile reguli de procedură.

11.
Secretarul General al Naţiunilor Unite va asigura personalul şi facilităţile necesare pentru îndeplinirea eficientă a funcţiilor Comitetului conform prezentei Convenţii şi va convoca prima adunare a acestuia. 

12.
Cu aprobarea Adunării Generale, membrii Comitetului constituit conform prezentei Convenţii vor primi indemnizaţii din resursele Naţiunilor Unite, în termenii şi condiţiile pe care le va hotărî Adunarea, ţinând cont de importanţa responsabilităţilor Comitetului. 

13.
Membrii Comitetului vor avea dreptul la facilităţile, privilegiile şi imunităţile experţilor în misiune pentru Naţiunile Unite, după cum s-a stabilit în secţiunile specifice ale Convenţiei privind Privilegiile şi Imunităţile Naţiunilor Unite. 

Articolul 35


Rapoartele Statelor Părţi
1.
Fiecare Stat Parte va prezenta Comitetului, prin Secretarul General al Naţiunilor Unite, un raport cuprinzător asupra măsurilor luate pentru punerea în aplicare a obligaţiilor ce îi revin în conformitate cu prezenta Convenţie şi asupra progresului făcut în acea privinţă, în termen de doi ani după intrarea în vigoare a prezentei Convenţii pentru Statul Parte respectiv. 

2.
După aceea, Statele Părţi vor prezenta rapoarte ulterioare cel puţin la fiecare patru ani şi  apoi ori de câte ori solicită Comitetul. 

3.
Comitetul va stabili procedurile aplicabile pentru conţinutul raportului. 

4.
Nu este necesar ca Statul Parte care a prezentat un raport iniţial Comitetului să repete în rapoartele sale ulterioare informaţiile furnizate anterior. Când întocmesc rapoartele pentru Comitet, Statele Părţi sunt invitate să considere raportarea ca un proces deschis şi transparent şi să acorde importanţa necesară prevederilor art. 4.3. ale prezentei Convenţii.
5.
Rapoartele pot evidenţia factori şi dificultăţi care afectează gradul de îndeplinire a obligaţiilor în condiţiile prezentei Convenţii.


Articolul 36


Analiza rapoartelor
1.
Fiecare raport va fi analizat de Comitet, care va face la raport sugestiile şi recomandările generale pe care le consideră adecvate şi le va înainta Statului Parte respectiv. Statul Parte poate răspunde Comitetului cu orice informaţie pe care o consideră necesară. Comitetul poate solicita informaţii suplimentare de la Statele Părţi, informaţii relevante pentru implementarea prezentei Convenţii. 

2.
Dacă un Stat Parte a înregistrat o întârziere semnificativă în depunerea unui raport, Comitetul poate notifica Statul Parte respectiv despre necesitatea de a examina implementarea prezentei Convenţii în acel Stat Parte, în baza informaţiilor fiabile puse la dispoziţia Comitetului, dacă raportul respectiv nu este depus în termen de trei luni de la notificare. Comitetul va invita Statul Parte respectiv să se supună unei astfel de examinări. În cazul în care Statul Parte răspunde prin transmiterea raportului, se vor aplica prevederile din paragraful 1 din acest articol. 

3.
Secretarul General al Naţiunilor Unite va pune rapoartele la dispoziţia tuturor Statelor Părţi. 
4.
Statele Părţi vor supune rapoartele dezbaterii publice, fiecare în ţara sa, şi vor facilita accesul la sugestiile şi recomandările generale legate de respectivul raport.
5. Comitetul va transmite, dacă va considera necesar, agenţiilor specializate, fondurilor şi programelor Naţiunilor Unite şi altor organisme competente rapoarte ale Statelor Părţi pentru a soluţiona o cerere sau o nevoie de consiliere sau asistenţă tehnică cuprinsă în aceste rapoarte, împreună cu observaţiile şi recomandările Comitetului asupra acelor solicitări, dacă există.

Articolul 37


Cooperarea între Statele Părţi şi Comitet 

1.
Fiecare Stat Parte va coopera cu Comitetul şi îi va asista pe membrii acestuia în îndeplinirea mandatului lor.

2.
În relaţia sa cu Statele Părţi, Comitetul va acorda atenţia cuvenită modurilor şi mijloacelor de creştere a capacităţilor naţionale de implementare a prezentei Convenţii, inclusiv prin cooperare internaţională.


Articolul 38


Relaţia Comitetului cu alte organisme 

Pentru a promova implementarea eficientă a prezentei Convenţii şi pentru a încuraja cooperarea internaţională în domeniul acoperit de prezenta Convenţie:

(a)
Agenţiile specializate şi alte organisme ale Naţiunilor Unite vor avea dreptul să fie reprezentate la analiza implementării prevederilor din prezenta Convenţie, conform misiunii mandatului lor. Comitetul poate invita agenţiile specializate şi alte organisme competente, în măsura în care consideră necesar, să furnizeze expertiză referitoare la implementarea Convenţiei în domenii care intră în aria de competenţă a mandatului lor. Comitetul poate invita agenţii specializate şi alte organisme ale Naţiunilor Unite să depună rapoarte referitoare la implementarea Convenţiei în domenii care intră în domeniul lor de activitate; 

(b)
Atunci când îşi predă mandatul, Comitetul se va consulta, dacă este cazul, cu alte organisme relevante constituite prin tratate internaţionale privind drepturile omului, pentru a asigura concordanţa dintre ghidurile cu proceduri de raportare, sugestiile şi recomandările generale, şi pentru a evita duplicarea şi suprapunerea în îndeplinirea funcţiilor acestora. 


Articolul 39


Raportul Comitetului  

Comitetul va raporta la fiecare doi ani Adunării Generale şi Consiliului Economic şi Social despre activităţile sale şi poate face sugestii şi recomandări generale în baza examinării rapoartelor şi informaţiilor primite de la Statele Părţi. Astfel de sugestii şi recomandări generale vor fi incluse în raportul Comitetului împreună cu comentariile Statelor Părţi, dacă ele există. 


Articolul 40


Conferinţa Statelor Părţi 

1.
Statele Părţi se vor întâlni periodic în cadrul unei Conferinţe a Statelor Părţi pentru a analiza orice problemă referitoare la implementarea prezentei Convenţii.

2.
Nu mai târziu de şase luni după intrarea în vigoare a prezentei Convenţii, Conferinţa Statelor Părţi va fi convocată de către Secretarul General al Naţiunilor Unite. Întâlnirile ulterioare vor fi convocate de către Secretarul General al Naţiunilor Unite bianual sau la decizia Conferinţei Statelor Părţi. 

Articolul 41


Depozitar
Secretarul General al Naţiunilor Unite va fi depozitarul prezentei Convenţii.


Articolul 42


Semnarea
Prezenta Convenţie va fi deschisă în vederea semnării pentru toate Statele şi de organizaţiile de integrare regionale, la Sediul Naţiunilor Unite din New York, începând cu 30 martie 2007.


Articolul 43


Consimţământul 
Prezenta Convenţie va face obiectul ratificării de către Statele semnatare şi al confirmării formale de către organizaţiile de integrare regională. Ea va fi deschisă pentru aderarea oricărui Stat sau organizaţie de integrare regională care nu a semnat Convenţia. 


Articolul 44


Organizaţiile de integrare regională
1.
„Organizaţia de integrare regională” va însemna o organizaţie formată din statele suverane ale unei anumite regiuni, căreia statele membre i-au transferat competenţa în legătură cu aspectele guvernate de această Convenţie. Organizaţiile de acest tip vor declara în instrumentele lor de confirmare formală sau de aderare, în ce măsură au competenţă în ceea ce priveşte aspectele guvernate de această Convenţie. Ulterior ele îl vor informa pe depozitar despre orice modificare substanţială intervenită în măsura competenţei lor.

2.
Referinţele la „Statele Părţi” în prezenta Convenţie se vor aplica acestor organizaţii, în limita competenţei acestora. 

3.
În sensul articolului 45, paragraful 1 şi al articolului 47, paragrafele 2 şi 3 ale prezentei Convenţii, nici un instrument depus de o organizaţie de integrare regională nu va conta la numărătoarea voturilor. 

4.
Organizaţiile de integrare regională, în ceea ce priveşte domeniul lor de competenţă, îşi pot exercita dreptul de a vota în cadrul Conferinţei Statelor Părţi, având un număr de voturi egal cu numărul de State Părţi pe care le reprezintă la această Convenţie. O astfel de organizaţie nu-şi va exercita dreptul la vot dacă oricare dintre Statele ei membre îşi exercită acest drept, şi invers.

Articolul 45


Intrarea în vigoare
1.
Prezenta Convenţie va intra în vigoare în a 30-a zi după depunerea celui de-al 20-lea instrument de ratificare sau de aderare. 

2.
Pentru fiecare Stat sau organizaţie de integrare regională care ratifică, confirmă formal sau aderă la Convenţie după depunerea celui de-al 20-lea astfel de instrument, Convenţia va intra în vigoare în a 30-a zi după depunerea instrumentului propriului de ratificare, confirmare formală sau aderare.

Articolul 46


Rezerve
1.
Rezervele exprimate, incompatibile cu obiectul şi scopul prezentei Convenţii, nu vor fi permise. 

2.
Rezervele exprimate pot fi retrase în orice moment.


Articolul 47


Amendamente
1.
Orice Stat Parte poate propune un amendament la prezenta Convenţie şi-l poate depune la Secretarul General al Naţiunilor Unite. Secretarul General va comunica Statelor Părţi orice amendament propus, cu o cerere de a fi notificat dacă acestea sunt de acord cu organizarea unei conferinţe a Statelor Părţi în scopul de a analiza şi decide asupra propunerilor făcute. În cazul în care, în termen de patru luni de la data unei asemenea comunicări, cel puţin o treime din Statele Părţi este de acord cu organizarea unei astfel de conferinţe, Secretarul General va organiza conferinţa sub auspiciile Naţiunilor Unite. Orice amendament adoptat de o majoritate de două treimi din numărul Statelor Părţi, prezente şi care votează, va fi prezentată de către Secretarul General Adunării Generale pentru aprobare şi, ulterior, tuturor Statelor Părţi pentru acceptare. 
2.
Un amendament adoptat şi aprobat conform paragrafului 1 al acestui articol va intra în vigoare în a 30-a zi după ce numărul de instrumente de acceptare depuse atinge două treimi din numărul de State Părţi prezente la data adoptării amendamentului. Ulterior, amendamentul va intra în vigoare pentru orice Stat Parte în a 30-a zi după depunerea propriului său instrument de acceptare. Un amendament va fi obligatoriu numai pentru acele State Parte care l-au acceptat. 

3.
Dacă se stabileşte astfel de către Conferinţa Statelor Părţi prin consens, un amendament adoptat şi aprobat conform paragrafului 1 al acestui articol care se referă exclusiv la articolele 34, 38, 39 şi 40 va intra în vigoare pentru toate Statele Părţi în a 30-a zi după ce numărul de instrumente de acceptare atinge două treimi din numărul Statelor Părţi la data adoptării amendamentului. 

Articolul 48


Denunţarea
Un Stat Parte poate denunţa prezenta Convenţie printr-o notificare, în scris, către Secretarul General al Naţiunilor Unite. Denunţarea va deveni efectivă la un an după data primirii notificării de către Secretarul General.


Articolul 49


Formatul accesibil
Textul prezentei Convenţii va fi disponibil în formate accesibile.


Articolul 50


Texte autentice
Textele în arabă, chineză, engleză, franceză, rusă şi spaniolă ale prezentei Convenţii vor fi valabile în mod egal.

Drept mărturie, subsemnaţii plenipotenţiari, fiind autorizaţi legal în acest scop de propriile Guverne, am semnat prezenta Convenţie.
Anexa II


Protocolul Opţional la Convenţia pentru Drepturile Persoanelor cu Dizabilităţi
Statele Părţi la prezentul Protocol au stabilit următoarele:


Articolul 1

1.
Un Stat Parte la prezentul Protocol („Stat Parte”) recunoaşte competenţa Comitetului pentru Drepturile Persoanelor cu Dizabilităţi („Comitetul”) de a primi şi analiza comunicările de la sau în numele indivizilor sau grupurilor de indivizi supuşi jurisdicţiei acestuia care susţin că sunt victime ale încălcării, de către acel Stat Parte, a prevederilor Convenţiei. 

2.
Nu va fi primită de către Comitet nici o comunicare dacă ea se referă la un Stat Parte la Convenţie care nu este parte şi la prezentul Protocol. 


Articolul 2

Comitetul va considera o comunicare inadmisibilă atunci când:

(a)
Comunicarea este anonimă; 

(b)
Comunicarea reprezintă un abuz al dreptului de a depune asemenea comunicări sau este incompatibilă cu prevederile Convenţiei;

(c)
Aceeaşi problemă a fost deja examinată de Comitet sau a fost ori este în curs de examinare pe baza unei alte proceduri de soluţionare a unei investigaţii internaţionale; 

(d)
Nu s-au epuizat toate măsurile corective interne disponibile. Aceasta nu va fi regula atunci când aplicarea măsurilor corective se prelungeşte în mod nerezonabil sau este puţin probabil să producă o rezolvare efectivă; 

(e)
Este în mod evident concepută greşit sau nu este fundamentată suficient; sau atunci când
(f)
Faptele care sunt obiectul comunicării s-au întâmplat înainte de intrarea în vigoare a prezentului Protocol pentru Statul Parte în cauză, dacă acele fapte nu au continuat după acea dată.


Articolul 3

În conformitate cu prevederile articolului 2 din prezentul Protocol, Comitetul va supune atenţiei Statului Parte orice comunicare care i-a fost înaintată în mod confidenţial. În termen de şase luni, Statul recipient va prezenta Comitetului, în scris, explicaţii sau declaraţii prin care se clarifică problema şi măsurile pentru soluţionare, dacă este cazul, care ar fi putut fi luate de către acel Stat. 


Articolul 4

1.
În orice moment după primirea comunicării şi înainte de stabilirea fondului vinovăţiilor, Comitetul poate transmite Statului Parte în cauză pentru o analiză urgentă o solicitare ca Statul Parte să ia măsurile intermediare necesare pentru a evita posibile atingeri ireparabile aduse victimei sau victimelor presupusei încălcări. 

2.
Atunci când Comitetul îşi exercită responsabilitatea conform paragrafului 1 din acest articol, aceasta nu implică luarea unei decizii a supra admisibilităţii sau a problemelor reclamate în comunicare. 


Articolul 5

Comitetul va organiza şedinţe cu uşile închise atunci când examinează comunicările în condiţiile prezentului Protocol. După examinarea unei comunicări, Comitetul va înainta sugestiile şi recomandările proprii, dacă există, către Statul Parte în cauză şi către petent. 

Articolul 6

1.
În cazul în care Comitetul primeşte informaţii de încredere prin care se indică încălcări grave sau sistematice, de către un Stat Parte, ale drepturilor stabilite în Convenţie, Comitetul va invita acel Stat Parte să coopereze la examinarea informaţiilor şi, în acest scop, să prezinte observaţii referitoare la informaţiile în cauză.

2.
Ţinând cont de orice observaţii care ar putea fi prezentate de către Statul Parte în cauză, precum şi de orice informaţii de încredere de care dispune, Comitetul poate desemna unul sau mai mulţi dintre membrii săi să desfăşoare o investigaţie şi să raporteze de urgenţă Comitetului. Atunci când se justifică şi cu aprobarea Statului Parte, investigaţia poate include o vizită pe teritoriul acestuia.

3.
După examinarea constatărilor unei asemenea investigaţii, Comitetul va transmite aceste constatări Statului Parte în cauză, împreună cu comentariile şi recomandările formulate.

4.
În termen de şase luni de la primirea constatărilor, comentariilor şi recomandărilor transmise de către Comitet, Statul Parte în cauză va transmite Comitetului observaţiile sale.

5.
O astfel de investigaţie se va desfăşura în mod confidenţial şi se va apela la cooperarea Statului Parte în toate etapele procedurilor.


Articolul 7

1.
Comitetul poate invita Statul Parte în cauză să includă în raportul său, în condiţiile articolului 35 din Convenţie, detaliile oricăror măsuri luate ca răspuns la o investigaţie desfăşurată conform articolului 6 din prezentul Protocol.

2.
Dacă este necesar, după expirarea perioadei de şase luni la care se face referire în articolul 6.4, Comitetul poate invita Statul Parte respectiv să îl informeze asupra măsurilor luate ca răspuns la o asemenea investigaţie.


Articolul 8

La momentul semnării sau ratificării prezentului Protocol sau al aderării la acesta, fiecare Stat Parte poate declara că nu recunoaşte competenţa Comitetului prevăzută în articolele 6 şi 7.


Articolul 9

Secretarul General al Naţiunilor Unite va fi depozitarul prezentului Protocol.


Articolul 10

Prezentul Protocol va fi deschis pentru semnare de către Statele şi organizaţiile de integrare regională semnatare ale Convenţiei, la sediul Naţiunilor Unite, începând cu 30 martie 2007.


Articolul 11

Prezentul Protocol se va supune ratificării de către Statele semnatare ale acestui Protocol, care au ratificat sau care au aderat la Convenţie. Protocolul va face obiectul confirmării formale de către organizaţiile de integrare regională semnatare ale acestui Protocol, care au confirmat formal Convenţia sau care au aderat la aceasta. Protocolul va fi deschis pentru aderare oricărui Stat sau organizaţie de integrare regională care a ratificat, confirmat formal sau a aderat la Convenţie şi care nu a semnat Protocolul. 


Articolul 12

1.
„Organizaţie de integrare regională” va însemna o organizaţie constituită de statele suverane dintr-o anumită regiune, căreia statele membre i-au transferat competenţa în privinţa aspectelor guvernate de Convenţie şi de acest Protocol. Asemenea organizaţii vor declara în instrumentele lor de confirmare formală sau de aderare, măsura ariei lor de competenţă referitoare la aspectele guvernate de Convenţie şi de acest Protocol. Ulterior ele îl vor informa pe depozitar despre orice modificare semnificativă legată de aria lor de competenţă.

2.
Referinţele la „Statele Părţi” din prezentul Protocol se vor aplica acestor organizaţii în limitele competenţei acestora. 

3.
În sensul articolului 45, paragraful 1 şi al articolului 47, paragrafele 2 şi 3 ale prezentului Protocol, nici un instrument depus de o organizaţie de integrare regională nu va conta la numărarea voturilor. 
4.
Organizaţiile de integrare regională, în aspecte din domeniul lor de competenţă, îşi pot exercita dreptul de a vota în cadrul Conferinţei Statelor Parte, cu un număr de voturi egal cu numărul de State Parte pe care le reprezintă la această Protocol. O astfel de organizaţie nu-şi va exercita dreptul la vot dacă oricare dintre Statele ei membre îşi exercită acest drept, şi invers.

Articolul 13

1.
Făcând obiectul intrării în vigoare a Convenţiei, prezentul Protocol va intra în vigoare în a 30-a zi după depunerea celui de-al 10-lea instrument de ratificare sau de aderare. 

2.
Pentru fiecare Stat sau organizaţie de integrare regională care ratifică, confirmă formal sau aderă la Protocol după depunerea celui de-al 10-lea asemenea  instrument, Protocolul va intra în vigoare în a 30-a zi după depunerea instrumentului propriu.

Articolul 14

1.
Rezervele formulate, incompatibile cu obiectul şi scopul prezentului Protocol nu vor fi permise.

2.
Rezervele formulate pot fi retrase în orice moment.


Articolul 15

1.
Orice Stat Parte poate propune un amendament la prezentul Protocol şi îl depune la Secretarul General al Naţiunilor Unite. Secretarul General va comunica orice amendament propus Statelor Părţi, cu o cerere de a fi notificat dacă acestea sunt de acord cu organizarea unei întâlniri a Statelor Părţi în scopul de a analiza şi decide asupra propunerilor făcute. În cazul în care în termen de patru luni de la data unei asemenea comunicări, cel puţin o treime din Statele Părţi sunt de acord cu organizarea unei asemenea întâlniri, Secretarul General va organiza întâlnirea sub auspiciile Naţiunilor Unite. Orice amendament adoptat de o majoritate de două treimi din numărul Statelor Părţi, prezente şi care votează, va fi prezentată de către Secretarul General la Adunării Generale pentru aprobare şi, ulterior, tuturor Statelor Parte pentru acceptare.

2.
Un amendament adoptat şi aprobat conform paragrafului 1 al acestui articol va intra în vigoare în a 30-a zi după ce numărul de instrumente de acceptare depuse atinge două treimi din numărul Statelor Părţi la data adoptării amendamentului. Ulterior, amendamentul va intra în vigoare pentru orice Stat Parte în a 30-a zi după depunerea propriului său instrument de acceptare. Un amendament va fi obligatoriu numai pentru acele State Parte care l-au acceptat. 


Articolul 16

Un Stat Parte poate denunţa prezentul Protocol printr-o notificare, în scris, către Secretarul General al Naţiunilor Unite. Denunţarea va deveni efectivă la 1 an după data primirii notificării de către Secretarul General. 


Articolul 17

Textul prezentului Protocol va fi disponibil, în formate accesibile.


Articolul 18

Textele în arabă, chineză, engleză, franceză, rusă şi spaniolă a prezentului Protocol vor fi valabile în mod egal.

Drept mărturie, subsemnaţii plenipotenţiarii, fiind autorizaţi legal în acest scop de propriile Guverne, am semnat prezentul Protocol.

